张舜民
乡人言
郴江有奇石，似牛伏岸侧。
乡人久相传，过者有颠覆。
我与乡人谋，凿去可勿留。
祇消一日力，得弭千岁忧。
乡人顾我笑，官必有闇拙。
大者不能图，小者安能说。
方今民间事，颇有急於石。
当官贵居事，能不闲采拾。
我有本多田，今乃身无居。
虽有儿女辈，售人为婢奴。
破家不足恡，所恨骨肉离。
官今将骨肉，好去将何之。
我虽有田里，亦闻官念此。
念此不能为，何用居官尔。
乃指江中石，此物如有神。
不覆廉善士，独倾贪虐人。
官今幸过此，行李都无害。
将我言日思，勿为贫贱懈。
我闻乡人言，背颡俱汗流。
欲问破家因，恐为明者羞。